Ruïne Horen - Wikipedia
Die Ruïne Horen word op topografiese kaarte dikwels ook "kasteel Rosenberg" genoem. Die ruïne was oorspronklik 'n kasteel op 'n heuwel bo Küttigen in die Switserse Kanton Aargau. Dit is op 'n uitloper van die Kirchberg - ongeveer 500 m noordwes van die dorp se kerk - en 450 meter bo seespieël geleë. Hierdie kasteel behoort tot die soort wat "motte" genoem word wat los vertaal kan word as "heuwelkasteel". (Horen is 'n verkorte vorm van die woord Hochrain.)
Dit is onbekend wie die familie was wat die kasteel laat bou het asook die jaar waarin dit gebou is. Opgrawings dui egter aan dat die kasteel in die 12de eeu bewoon is. Die kasteel het oorspronklik uit slegs 'n ovale "bering" (ringmuur) met bevestigde ingang en 'n woon-toring bestaan. Die suidooste-kant van die kasteel is deur 'n diep sloot (halsgraben) beveilig. Om 1200 is die kasteel reeds nie meer bewoon nie. Die laaste bewoners van die kasteel was die Kloosterhere van Münster.
Die oorspronklike naam van die kasteel is nie bekend nie. Sy huidige naam het hy van die omliggende plase ontleen en dateer uit die tyd na die middeleeue. Deur die loop van die 19de eeu het die kasteel die naam van "Kasteel Rosenberg" gekry.
In 1960 het argeologiese uitgrawings in en om die ruïne begin en is die murasies gerestoureer. Voor die uitgrawings het slegs die toegegroeide sloot en 'n stuk muur daarvan getuig dat daar eens 'n kasteel op die heuwel gestaan het. Die murasies is toe weer in 1989 gerestoureer.
↑ Franz Xaver Bronner: "Der Kanton Aargau, historisch, geographisch, statistisch geschildert", Band 1, Huber und Compagnie, 1844